CELEX: 32017R0569
Language: hu
Date: 2016-05-24 00:00:00
Title: A Bizottság (EU) 2017/569 felhatalmazáson alapuló rendelete (2016. május 24.) a 2014/65/EU európai parlamenti és tanácsi irányelvnek a pénzügyi eszközök kereskedésének felfüggesztésére és beszüntetésére vonatkozó szabályozástechnikai standardok tekintetében történő kiegészítéséről (EGT-vonatkozású szöveg. )

31.3.2017   
            
            
               HU
            
            
               Az Európai Unió Hivatalos Lapja
            
            
               L 87/122
            
         A BIZOTTSÁG (EU) 2017/569 FELHATALMAZÁSON ALAPULÓ RENDELETE
   (2016. május 24.)
   a 2014/65/EU európai parlamenti és tanácsi irányelvnek a pénzügyi eszközök kereskedésének felfüggesztésére és beszüntetésére vonatkozó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 32. cikke (2) bekezdésének tizedik albekezdésére és 52. cikke (2) bekezdésének tizedik albekezdésére,
   mivel:
   
               (1)
            
            
               A pénzügyi eszköz kereskedésének felfüggesztésére vagy beszüntetésére irányuló célkitűzés egyes esetekben csak akkor valósítható meg, ha az adott pénzügyi eszközhöz kapcsolódó vagy azon mint alapterméken alapuló, a 2014/65/EU irányelv I. melléklete C. szakaszának 4–10. pontjában említett típusú származtatott eszközök kereskedését szintén felfüggesztik vagy beszüntetik.
            
         
               (2)
            
            
               Annak meghatározásakor, hogy a kapcsolat szükségessé teszi-e a kapcsolódó származtatott eszköz kereskedésének felfüggesztését vagy beszüntetését, a származtatott eszköz és a felfüggesztett vagy beszüntetett kereskedésű pénzügyi eszköz közötti kapcsolat erősségét kell vizsgálni. E tekintetben meg kell különböztetni az olyan származtatott eszközöket, amelyek ára vagy értéke egyetlen alaptermékül szolgáló pénzügyi eszköz árától vagy értékétől függ, és azokat a származtatott eszközöket, amelyek ára vagy értéke többféle árinput függvénye – ilyenek például az indexhez vagy pénzügyi eszközök kosarához kapcsolódó származtatott eszközök.
            
         
               (3)
            
            
               A kapcsolódó származtatott eszközök helyes árazására való képtelenség – amely szabálytalan piachoz vezet – olyan esetekben tekintendő a legerősebbnek, amikor a származtatott eszköz egyetlen pénzügyi eszközhöz kapcsolódik vagy azon alapul. Ha a származtatott eszköz pénzügyi eszközök kosarához vagy olyan indexhez kapcsolódik – vagy azon alapul –, amelynek a felfüggesztett pénzügyi eszköz csak egy része, akkor a piaci szereplők helyes ár megállapítására vonatkozó képessége kevésbé érintett. A felfüggesztés vagy beszüntetés általános célkitűzésének vizsgálatakor tehát a származtatott eszköz és az alaptermék kapcsolatának jellemzőit kell figyelembe venni.
            
         
               (4)
            
            
               Tekintettel kell lenni arra is, hogy a piacműködtetőnek tisztességes, rendezett és hatékony kereskedést kell biztosítania piacán. A piacműködtetőnek e rendelet hatályán kívül értékelnie kell, hogy az alaptermék kereskedésének felfüggesztése vagy beszüntetése veszélyezteti-e a származtatott eszköz tisztességes és rendezett kereskedését a kereskedési helyszínén, ideértve olyan célszerű intézkedések meghozatalát is, mint a kapcsolódó származtatott eszköz saját kezdeményezésre történő felfüggesztését vagy beszüntetését.
            
         
               (5)
            
            
               A 2014/65/EU irányelv 32. cikkének (2) bekezdését és 52. cikkének (2) bekezdését egységesen kell alkalmazni a különböző típusú kereskedési helyszínekre. E rendelkezések szorosan összekapcsolódnak, mivel a kereskedési helyszínek különböző típusain alkalmazandó felfüggesztésekkel és beszüntetésekkel foglalkoznak. Ezen egyszerre hatályba léptetendő rendelkezések egységes alkalmazása, valamint az érdekeltek – különösen a kötelezettségek hatálya alá tartozók – átfogó rálátásának biztosítása érdekében egyetlen rendeletben szükséges konszolidálni a 2014/65/EU irányelv 32. cikkének (2) bekezdése és 52. cikkének (2) bekezdésének megfelelően kidolgozott szabályozástechnikai standardokat.
            
         
               (6)
            
            
               A következetesség és a pénzügyi piacok zavartalan működése érdekében az e rendeletben megállapított rendelkezéseket és a 2014/65/EU irányelvet átültető kapcsolódó nemzeti rendelkezéseket azonos időponttól kell alkalmazni.
            
         
               (7)
            
            
               Ez a rendelet az Európai Értékpapír-piaci Hatóság (ESMA) által a Bizottsághoz benyújtott szabályozástechnikai standardtervezeten alapul.
            
         
               (8)
            
            
               Az ESMA nyilvános konzultációt folytatott az e rendelet alapját képező szabályozástechnikai standardtervezetről, elemezte az ezekkel összefüggésben felmerülő, esetleges költségeket és hasznot, és kikérte az 1095/2010/EU európai parlamenti és tanácsi rendelet (2) 37. cikke alapján létrehozott Értékpapírpiaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   A felfüggesztett vagy beszüntetett kereskedésű pénzügyi eszközhöz kapcsolódó vagy azon mint alapterméken alapuló származtatott eszköz és az eredeti pénzügyi eszköz közötti kapcsolat
   A szabályozott piac működtetője, illetve a multilaterális kereskedési rendszert (MTF-et) vagy szervezett kereskedési rendszert (OTF-et) működtető befektetési vállalkozás vagy piacműködtető felfüggeszti vagy beszünteti a 2014/65/EU irányelv I. melléklete C. szakaszának 4–10. pontjában említett származtatott eszköz kereskedését, amennyiben a származtatott eszköz egyetlen pénzügyi eszközhöz kapcsolódik vagy azon alapul, és e pénzügyi eszköznek a kereskedését felfüggesztették vagy beszüntették.
   2. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2018. január 3-tól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. május 24-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 349. o.
   
   
      (2)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).